Document ID: 32013R0057

KOMISIJOS REGLAMENTAS (ES) Nr. 57/2013
2013 m. sausio 23 d.
kuriuo iš dalies keičiamas Reglamentas (EB) Nr. 1418/2007 dėl tam tikrų naudoti skirtų atliekų eksporto į tam tikras EBPO nepriklausančias šalis
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. birželio 14 d. Europos Parlamento ir Tarybos reglamentą (EB) Nr. 1013/2006 dėl atliekų vežimo (1), ypač į jo 37 straipsnio 2 dalies trečią pastraipą,
kadangi:
(1)
2007 m. lapkričio 29 d. Komisijos reglamento (EB) Nr. 1418/2007 dėl tam tikrų Reglamento (EB) Nr. 1013/2006 III arba IIIA priede išvardytų naudojimui skirtų atliekų eksporto į tam tikras šalis, kurioms netaikomas EBPO sprendimas dėl atliekų tarpvalstybinio vežimo kontrolės (2), priedas iš dalies pakeistas Reglamentu (ES) Nr. 674/2012 (3);
(2)
vadovaudamasi Reglamento (EB) Nr. 1013/2006 37 straipsnio 1 ir 2 dalimis Komisija atsižvelgė į Malaizijos pateiktą atsakymą į raštišką prašymą. Malaizija raštu nurodė, kad jos atsakyme pateikta informacija dėl įrašo B1100 (kietasis cinko lydmetalis) ir įrašų B3010 bei GH013 neatitiko galiojančių teisės aktų ir procedūrų, pagal kuriuos šių atliekų importuoti nedraudžiama. Todėl ji paprašė, kad įrašui B1100 (kietasis cinko lydmetalis) būtų taikoma c skilčiai nurodyta procedūra (vietoje a), o įrašams B3010 ir GH013 - d skilčiai nurodyta procedūra (vietoje a);
(3)
siekiant ištaisyti šią klaidą ir atsižvelgiant į poveikį ekonominės veiklos vykdytojams, Reglamento (EB) Nr. 1418/2007 priedas turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1418/2007 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja keturioliktą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. sausio 23 d.

Labels: 1
20
13
3
18